Energiad virvendasid üha intensiivsemalt. Joonisin kuvarile veekindla markeriga risti, täiendava turvaabinõuna - mass kippus tuppa voolama.  Vasak silm kiheles. Liiva nirises võrkkesta vahelt kui adusin, et avaluse mõõtkavas kasutatakse mõõtühikuna avalik-õigusliku suhtluse käigus väljapritsitavaid õnnejunnis naeratusi. Momendil on tähtis eelkõige kvantiteet, kvaliteedinõuete fikseerimiseni elik õnnetunde standardiseerimiseni pole veel jõutud. Muud emotsionaalsed väljendused - kurbus, haledus, nukrus, igatsus, abitus, tüdimus, solvumine, sarkasm, viha, õelus… häbi! - avaluse mõõtkavasse ei sobi. Häbi, ütlen ma, - armas lugija, häbi! Mõte nõuab  arengut! Eesmärk on eesmärgile jõuda (kommunismi, küllusse, kroonikasse, taevasse, tuntuks, isiksuseks, igavikku, buddhaks … jne… jmt… etc…), ja mida rohkem saab ainsale pjedestaalikohale pürgijaid, seda ihaldatumaks muutub silme ees sirendav au-järg.